32006R1890
L 386/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1890/2006 НА ЕВРОПЕЙСКИЯ ПАРЛАМЕНТ И НА СЪВЕТА
от 20 декември 2006 година
за изменение на Регламент (ЕИО) № 571/88 на Съвета относно организирането на проучвания на структурата на земеделските стопанства в Общността с оглед на финансовата рамка за срока 2007-2009 г. и максималния принос на Общността за България и Румъния
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаването на Европейската общност, и по-специално член 285, параграф 1 от него,
като взеха предвид Акта за присъединяване на България и Румъния, и по-специално член 56 от него,
като взеха предвид предложението на Комисията,
в съответствие с процедурата, предвидена в член 251 от Договора (1),
като имат предвид, че:
(1)
Регламент (ЕИО) № 571/88 на Съвета (2) предвижда възстановяване на средства за държавите-членки до определена максимална сума на проучване под формата на помощ за направените разходи.
(2)
За провеждането на проучванията на структурата на земеделските стопанства от държавите-членки и от Общността ще се изисква значително финансиране, за да отговорят на информационните изисквания на институциите на Общността.
(3)
С оглед на присъединяването на България и Румъния и провеждането на проучвания на структурата на земеделските стопанства в тези нови държави-членки през 2007 г. е целесъобразно да се предвиди максимална помощ от Общността на проучване; това приспособяване се налага поради присъединяването и не е предвидено в Акта за присъединяване.
(4)
Настоящият регламент установява, за останалата част от програмата, финансовите средства, които ще служат като основна референтна рамка за бюджетния орган в рамките на годишната бюджетна процедура по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията относно бюджетната дисциплина и доброто финансово управление (3),
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕИО) № 571/88 се изменя, както следва:
1.
Към член 14, параграф 1, първа алинея се добавят следните тирета:
„-
2 000 000 EUR за България,
-
2 000 000 EUR за Румъния.“
2)
В член 14, параграф 1 трета, четвърта и пета алинея се заменят със следното:
„Финансовата рамка за изпълнението на тази програма, включително и разпределението на средствата, необходими за управлението на проект „Еврофарм“, се определя на 20 400 000 EUR за периода 2007-2009 г.
Годишното разпределение се одобрява от бюджетния орган в границите на финансовата рамка.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Член 1, параграф 1 се прилага от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2006 година.